Khazamula swi kale swi n'wi fikela leswaku Miyelani u rhandzana na Gezani, hiloko a konanisa Miyelani hi mhaka leyi. Miyelani a nga kanetangi, kambe u kombisile leswaku wa ha rhandza Khazamula loyi a nga ta n'wi rhandza hambi endzhaku ka rifu. U kombise leswaku ku kala a rhandzana na Gezani hi leswi a lavaka vukati hi ku hatlisa hikuva tintangha ta yena ti n'wi siyile. U hetelele hi ku byela Khazamula leswaku yena na Gezani va fanele ku tlanga machachanghweni, loyi a nga ta rhanga a lovola, hi yena a nga ta n'wi teka. Gezani u vuye a lovola kutani va endla nkhuvo wa vukati wa xiyimo xa le henhla, va tlhela va ambexana tirhingi. Va te loko va ri karhi va huma ekerekeni endzhaku ka ntirho va kongoma eka Mathebula, Miyelani u kokiwile rinoko hi Khazamula, a tlula, a hluvula swiambalo swa nkhuvo, a tsutsuma. Va te va n'wi khoma a huwelela a ku: "Luyaa, luya, hi loyi ndzi n'wi rhandzaka!" Hiloko a wela ehenhla ka Khazamula a n'wi vukarha a tlhela a n'wi tswontswa.